Per l'Acord de 27 de març de 2019, el Consell d'Administració de l'Institut Català de les Empreses Culturals va aprovar les bases específiques que han de regir la concessió de subvencions a la producció de nous muntatges teatrals de sala i de carrer de caràcter professional (DOGC núm. 7846, de 3.4.2019), modificades per l'Acord del Consell d'Administració de l'Institut Català de les Empreses Culturals de 29 de gener de 2020 mitjançant la Resolució CLT/204/2020, de 31 de gener (DOGC núm. 8058, de 6.2.2020).
Aquesta línia d'ajut té per objecte donar suport a la producció de nous muntatges teatrals de sala i de carrer de caràcter professional.
Les bases reguladores es van redactar per contribuir a fer que les empreses beneficiàries poguessin desenvolupar les seves produccions amb més estabilitat.
En data 17 de febrer de 2020 es va publicar al Diari Oficial de la Generalitat de Catalunya (DOGC) la Resolució CLT/298/2020, de 6 de febrer, de convocatòria per a la concessió de subvencions, en règim de concurrència competitiva, a la producció de nous muntatges teatrals de sala i de carrer de caràcter professional (DOGC núm. 8065, de 17.2.2020).
La consellera de Salut, en virtut de la Resolució SLT/704/2020, d'11 de març, per la qual s'adopten mesures de distanciament social en relació amb els esdeveniments multitudinaris per a la prevenció i el control de la infecció per SARS-CoV-2 (DOGC núm. 8082A, d'11.3.2020), va resoldre adoptar com a mesura preventiva la suspensió o l'ajornament de les activitats col·lectives en espais tancats o oberts que impliquin una concentració superior a 1.000 persones.
La consellera de Salut, en virtut de la Resolució SLT/720/2020, de 13 de març, per la qual s'adopten noves mesures addicionals per a la prevenció i el control de la infecció per SARS-CoV-2 (DOGC núm. 8084A, de 13.3.2020), entre altres mesures preventives, va resoldre la suspensió de les activitats col·lectives, de caràcter públic i privat, recreatives i d'oci, activitats culturals, religioses o similars celebrades en espais tancats o oberts i que impliquin una concentració de més de 1.000 persones.
En el cas que aquestes activitats tinguin un aforament de menys de 1.000 persones, els promotors poden optar entre la suspensió total de l'activitat o que es mantingui l'activitat amb un màxim d'un terç de l'aforament per poder garantir una separació de seguretat adequada entre les persones participants.
Mitjançant el Reial decret 463/2020, de 14 de març, es va declarar l'estat d'alarma per a la gestió de la situació de crisi sanitària ocasionada per la COVID-19, el qual, en vista de l'evolució de l'epidèmia, s'ha hagut de prorrogar, amb l'autorització prèvia del Congrés dels Diputats, i continua vigent.
Per això, s'han anat adoptant mesures econòmiques i socials que, a més de facilitar la resposta sanitària adequada a l'emergència, permetin garantir la protecció de famílies, treballadors i col·lectius vulnerables, sostenir el teixit productiu i social, minimitzar l'impacte i facilitar que l'activitat econòmica es recuperi com més aviat millor.
Entre els sectors econòmics afectats especialment per la crisi i per les seves conseqüències hi ha el de la cultura.
La cultura és, en essència, llibertat creativa, i, per tant, no són els poders públics els actors directes de l'acció cultural, sinó que la seva funció és afavorir que els vertaders protagonistes del fet cultural, els professionals, disposin dels mitjans necessaris per garantir el dret que conté la nostra carta magna.
L'Estatut d'autonomia de Catalunya reconeix aquest dret a l'article 22.
L'article 5 del Decret llei 8/2020, de 24 de març, de modificació parcial del Decret llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, i d'adopció d'altres mesures complementàries, habilita l'òrgan concedent de subvencions per adoptar, de manera excepcional, per a les actuacions a subvencionar que han quedat afectades pel context generat per la COVID-19 o per les mesures adoptades per combatre-la, mesures de flexibilització que no preveuen les bases reguladores respectives del procediment.
Al preàmbul destaca que: "[...] d'una banda, s'ha de donar viabilitat als projectes, actuacions i activitats als quals la situació de força major generada per la pandèmia ha impedit el compliment de les finalitats per a les quals s'han atorgat les subvencions i, de l'altra, es considera convenient que els òrgans concedents de les subvencions facin ús de les eines de la normativa aplicable en matèria de subvencions i a la corresponent al procediment administratiu comú, per tal de flexibilitzar al màxim i afavorir el compliment de la finalitat de la concessió de les subvencions per part dels beneficiaris, mesures que estableix el capítol II, article 5, d'aquest Decret llei."
En aquest sentit, habilita l'òrgan concedent de subvencions per adoptar, de manera excepcional, per a les actuacions a subvencionar que han quedat afectades pel context generat per la COVID-19 o per les mesures adoptades per combatre-la, mesures de flexibilització que no preveuen les bases reguladores respectives del procediment.
En el cas de les empreses productores de teatre, l'aparició de la COVID-19 les ha obligat a aturar tota la seva activitat a partir del 13 de març en virtut de la Resolució SLT/720/2020, de 13 de març, per la qual s'adopten noves mesures addicionals per a la prevenció i el control de la infecció per SARS-CoV-2.
Les produccions de nous muntatges es van haver d'interrompre des de l'inici de la pandèmia, així com les funcions, que es van veure cancel·lades, cosa que n'ha afectat greument l'economia i n'ha debilitant enormement les estructures, ja per si mateix molt fràgils.
Bona part de les mesures de lluita contra la pandèmia es basen en el confinament de les persones i el distanciament social, que impacta directament sobre l'activitat del teixit d'empreses productores teatrals que, així com van ser de les primeres que es van veure obligades a aturar l'activitat, seran una de les últimes a recuperar-se.
No només no han pogut dur a terme les activitats que tenien previstes, sinó que tampoc s'han pogut trobar físicament per poder dur a terme els assajos de la forma habitual.
Un cop avaluats els projectes presentats a la convocatòria d'enguany s'ha decidit aplicar les mesures de flexibilització que preveu el Decret Llei 8/2020, de 24 de març, per modificar transitòriament les bases actuals i no perjudicar, encara més, el sector teatral.
Les modificacions proposades no causen cap perjudici a les persones interessades ni en lesionen els drets.
El primer punt de les modificacions proposa augmentar el percentatge màxim sobre el cost de la producció de l'espectacle teatral cobert per la subvenció.
Mantenir el percentatge màxim inicialment previst a les bases amb el pressupost presentat en el moment de la sol·licitud abocaria a desviacions molt importants atès que l'aturada de l'activitat va acompanyada d'una reducció de les despeses vinculades a la producció que cal justificar.
L'aturada de l'activitat com a conseqüència de la COVID-19 ha fet que gran part d'aquestes empreses no hagin pogut crear i estrenar les produccions previstes per a aquesta temporada.
D'acord amb la informació que han facilitat les empreses sol·licitants, es preveuen desviacions del 18,52%, fet que suposaria revocar fins a 105.848,16 euros.
Aquestes revocacions, amb els interessos de demora pertinents, tindrien un impacte molt negatiu sobre l'estabilitat financera d'aquestes empreses, que han hagut d'aturar l'activitat i que afronten amb molta incertesa la continuïtat dels seus projectes.
Si les empreses no poguessin fer front al reintegrament de la part revocada més els interessos de demora provocaria segurament contreure deutes amb Hisenda i la Seguretat Social i, per tant, la impossibilitat d'optar a cap ajut públic.
Això suposaria la desaparició de bona part de les empreses destinades a la creació i producció de teatre de Catalunya.
El segon punt de les modificacions proposa ampliar el percentatge del primer pagament sobre l'import de subvenció atorgat i corresponent a l'any 2020, i el fixa en un 90%.
La motivació és facilitar liquiditat a les empreses productores teatrals que es troben en una situació financera difícil com a conseqüència de la crisi sanitària provocada per l'aturada de l'activitat i la incapacitat de poder comptar amb els ingressos habituals.
En resum, les mesures proposades no comporten més despesa pressupostària que la de la dotació de la convocatòria i, per contra, un aprofitament superior dels recursos.
—1 Modificar transitòriament les bases específiques que han de regir la concessió de subvencions a la producció de nous muntatges teatrals de sala i de carrer de caràcter professional, aprovades mitjançant l'Acord del Consell d'Administració de l'Institut Català de les Empreses Culturals de 27 de març de 2019, publicat mitjançant la Resolució CLT/807/2019, de 28 de març, en els termes següents:
Es modifica la base 4.4 de l'annex de l'Acord del Consell d'Administració de 27 de març de 2019, que passa a tenir la redacció següent:
L'import de la subvenció és un màxim del 70% dels recursos propis de l'empresa sol·licitant al pressupost del projecte."
S'afegeix una nova base, la 10, a l'annex de l'Acord del Consell d'Administració de 27 de març de 2019, amb la redacció següent:
El pagament de l'ajut es tramita mitjançant una bestreta del 90% de l'import atorgat, a partir de la notificació de la concessió, per a la qual no s'exigeixen garanties.
El pagament del 10% restant es tramita un cop l'activitat objecte de l'ajut ha estat degudament justificada d'acord amb la base 9."
—2 Establir que totes les modificacions que preveu l'apartat 1 seran d'aplicació a les sol·licituds presentades en el marc de la convocatòria publicada mitjançant la Resolució CLT/298/2020, de 6 de febrer (DOGC núm. 8065, de 17.2.2020).
—3 Establir que totes les modificacions que preveu l'apartat 1 només seran d'aplicació als sol·licitants de les subvencions de la convocatòria de l'any 2020 que no hagin aplicat expedients de regulació d'ocupació en relació amb els llocs de treball vinculats a les actuacions subvencionades a partir de l'entrada en vigor del Decret llei 8/2020, de 24 de març, de modificació parcial del Decret llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, i d'adopció d'altres mesures complementàries.
—4 Contra aquest Acord, que no exhaureix la via administrativa, es pot interposar un recurs d'alçada davant la persona titular del Departament de Cultura en el termini d'un mes a comptar de la publicació al Diari Oficial de la Generalitat de Catalunya.